F. Mikloško, poslanec: (2001-09-18):
A potom, po tretie, teda k môjmu vystúpeniu. Dávam jednoduchý pozmeňujúci návrh, ktorý by zaviedol 5-ročné obdobie pre riaditeľov základných a stredných škôl a stredných odborných učilíšť. Doteraz prakticky jedine tento úsek, by som povedal, výkonných funkcií, ktorú sú menované a ktoré prechádzajú konkurzným konaním, nie je nijakým spôsobom postihnuteľný, že by v ňom bol nejaký prirodzený cyklus. Každých päť rokov majú primári nemocníc automaticky konkurzy. Každé štyri roky majú voľby poslanci, starostovia, primátori, samozrejme, každé štyri roky rektori, dekani. V tomto zmysle si myslím, že môže byť oživujúcim a dynamizujúcim faktorom, ak zavedieme 5-ročné obdobie pre riaditeľov škôl, s tým, že, samozrejme, sa môžu prihlásiť do konkurzu znovu, že môžu koľkokoľvekkrát byť zvolení, ak budú dobrí, ak prídu vždy s novými projektmi. Ale myslím si, že zotrvanie v tej funkcii, až kým akože školská rada ich neodvolá, nie je príliš zdravým momentom. Poviem veľmi otvorene, že každá školská rada si vždy rozmyslí, sú tam rodičia, sú tam učitelia, vždy si rozmyslia, či pôjdu do odvolávania riaditeľa, pretože ak ten zápas prehrajú, tak jednoducho musia rátať rodičia s následkami pre deti a učitelia s následkami pre seba, kým každých 5 rokov v prirodzenom konkurze v tajnom hlasovaní sa môže ukázať, kto je a kto nie je prirodzená autorita. Obdobie 5 rokov dávam aj preto, aby nebol nejaký súvis medzi volebnými obdobiami politickými, dneska už v samospráve, ktorá bude vlastniť tieto školy, a tým, koľké je to obdobie riaditeľa. Čiže bude to, prirodzene, prekrývať 4-ročné obdobia volebné a nemalo by to byť nijakým spôsobom ovplyvňované. Ten druhý pozmeňujúci návrh súvisí s týmto. Dávam návrh, aby na tých školách, kde do dňa účinnosti tohto zákona, to znamená do 1. júla, sú riaditelia, ktorí sú 5 a viac rokov vo funkcii, aby do 5 mesiacov prebehlo konkurzné konanie. To znamená tam. A to bude väčšina škôl, to zase hovorím otvorene, pretože prakticky za tých 10 rokov sa riaditelia škôl nemenili. Aj to je jeden z tých dôvodov, prečo si myslím, že by k istému oživeniu tejto inštitúcie malo prísť. Čiže to sú moje dva pozmeňujúce návrhy. To znamená, v čl. XII sa za § 3 ods. 1 vloží nový odsek 2. A ten znie: „Funkčné obdobie riaditeľa školy a riaditeľa školského zariadenia je päťročné.“ A potom za odsek 6 sa vloží odsek 7: „Na tých školách alebo školských zariadeniach, kde sú do nadobudnutia účinnosti tohto zákona riaditelia škôl alebo školských zariadení vo funkcii 5 alebo viac rokov, koná sa výberové konanie na funkciu do 5 mesiacov od nadobudnutia účinnosti tohto zákona.“ To znamená, 1. júla nadobúda účinnosť zákon, do 1. decembra by prešli konkurzné konania podľa normálnych predpisov, ktoré sú aj v tomto zákone. Ďakujem pekne. I. Presperín, podpredseda NR SR: Ďakujem. Je 7 faktických poznámok, posledná je pani poslankyňa Tóthová. Končím možnosť uplatnenia ďalších faktických poznámok. Dávam slovo prvému poslancovi, Jozefovi Gajdošovi. J. Gajdoš, poslanec: Mám jednu otázočku na pána poslanca Mikloška: Prečo až päť rokov? Blbec sa predsa prejaví hneď, no a talentovanému riaditeľovi stačí rok na to aby preukázal schopnosť riadiť školu. Ja si myslím, že ten váš návrh má politický podtext. Však, samozrejme, ste predstaviteľom politickej strany a chcete určitým spôsobom zakonzervovať na 5-ročné obdobie politické garnitúry, ktoré sú teraz pri moci, aj keď ste svoj návrh odôvodňovali tým, že by sa malo jednať o prekrytie volebného obdobia. Takže, pán poslanec, asi nie je za týmto návrhom nejaký čistý úmysel. Čo poviete? Ďakujem. I. Presperín, podpredseda NR SR: Pán poslanec Prokeš má slovo. J. Prokeš, poslanec: Ďakujem, pán predsedajúci. Ja by som upozornil, že voľby riaditeľov, resp. obavy z nejakého odvolávania nie sú také jednoduché, ako to prezentoval tuná pán poslanec Mikloško. Stačí sa pozrieť, ako to vyzerá na americkom školstve, kde všetci učitelia chcú byť zadobre so všetkými žiakmi, nebodaj aby sa školská rada proti nim nepostavila a neodvolávala ich, pretože nejaký žiačik dostal päťku, a už potom nikto nemôže zabrániť ani tomu, aby nosili zbrane do školy, ja viem, ako to tam vyzerá. Viete, pán poslanec, že politici sa vystavujú, by som povedal, každé volebné obdobie preverovaniu svojich schopností cez voľby, to beriem, ale aby sa to robilo ešte aj v zamestnaní, a tým destabilizovala škola, no tak to sa mi veľmi nepozdáva. Naviac, si myslím, pán poslanec, že keby ste chceli korektne robiť ten svoj návrh, tak by ste povedali, že nové voľby sa uskutočnia po, by som povedal 1. januári 2003 alebo v priebehu prvého polroka 2003, aby tam neboli žiadne politické hry. Ďakujem. I. Presperín, podpredseda NR SR: Pán poslanec Jarjabek.